text:
Ekiwandiiko#1 » Ntenvu 30th, 2017, 4:24 pm
EKIKA KY'AKAYOZI
AKABBIRO: Nsombabyuma (Nsombabyuma nako kasolo)
Jjajja w'Ekika ky'Akayozi ye KAWUUKI, naye omukulu waakyo ow'akasolya kaakano ayitibwa MAGAMBO. Obutaka bwa Magambo obukulu buli Kyango mu Mawokota.
Magambo agamba nti Kawuuki mu Buganda yajjamu ne Kimera(1275-1330), nga Kimera ava e Bunyoro. Awo bwe baamala okutuka mu Buganda, Kawuuki ne baganda be, Kabaka Kimera n'abawa olusozi Ggolola mu Ggomba. Ku Ggolola Kimera kwe yaggya Kawuuki n'amuwa ensozi bbiri mu Mawokota:
1. Nsasa (okuli ekyalo Bulaaza)
2. Kyango
Ku Ggolola Kawuuki yalekako muganda we Makaatu. Kawuuki ng'atuuse mu Mawokota embuga ye embereberye yagikuba ku lusozi Nsasa waggulu, mu ntikko yalwo. Bwe yali ng'ali eyo ne bamutuuma erinnya erya Kafumu, okuva olwo n'ayitibwanga Kawuuki-Kafumu.
ERINNYA MAGAMBO NGA BWE LYAJJA
Olwali olwo Kawuuki-Kafumu n'akeera okutambula olugendo lwe lwe yali asuliridde. Yali yakava ewuwe n'asanga omuntu ow'entiisa eyamulagira amangu okugenda eri Kabaka okutuusaayo amawulire nti atuuse. Kawuuki bwe yategeeza ku banne okumuyamba okutuukiriza ebigambo oli bye yali amutumye, bonna baamuddamu nga bamukinaggukira nti:
"Nga bwe wakkiriza ebigambo okubituusa eri Kabaka, era ggwe wennyini gw'ojja okubyetwalirayo".
Ebigambo ebyo ebikulu Kawuuki bye yatwala eri Kabaka bye byamutuumya erinnya erya MAGAMBO, amannya ge Kawuuki-Kafumu n'aba nga takyagayitibwa.
Eyatuma Kawuuki-Kafumu eri Kabaka yali lubaale Mukasa. Okuva olwo Magambo yakolera ddala omulimu ogw'okugendangae Ssese ne Kawungu okunona Mukasa, nga Kabaka abadde amwetaaze. Mukasa bwe yavanga e Ssese yasulanga wa Magambo e Kyango. Mukasa e Kyango yalinawo n'ekiggwa ekinene nga kiyitibwa "SSEKERABASSI".Okuva ku Kabaka Kamaanya okutuuka ku Kabaka Chwa II Abaakayozi baali beekwese mu Benkima ab'omu Ssiga lya Jjumba e Bunjako.
ENO YE NSONGA EYEEKWESA ABAAKAYOZI MU BENKIMA
Olwatuuka, Kabaka Kamaanya ( 1814-1832 )bwe yali ng'akyali ku Namulondo, Kawungu Oweffumbe, eyali Kabona wa Mukasa omukulu, n'alonda mu Kyango omwami Lukuyege Owaakayozi okugenda okusula mu ssabo lya Kamaanya. Lukuyege bwe yali ng'agenda ewa Kabaka yagenda n'abaana be babiri abawala, ab'okumuweereza. Yagenda n'omwana we gwe yazaalanga nga ye yennyini ate n'omwana wa muganda we eyayitibwanga Bazzemwendwa. Lukuyege bwe yali nga akyali mu ssabo lya Kabaka, Kamaanya n'ayagala ku baana be omuwala omu Bazzemwendwa gwe yali azaala, era n'amutwala mu Lubiri lwe n'amufumbirwa.
Ennaku za Lukuyege ez'okusula mu ssabo lya Kabaka bwe zaggwaako n'addayo e Kyango, wamu n'omwana we omu gwe yasigala naye. Bazzemwendwa bwe yalaba ng'omwana owuwe tatuuse Kyango n'abuuza muganda we omwana omu gy'asigadde. Bazzemwendwa bwe yawulira nti omwana owuwe asigadde mu Lubiri lwa Kabaka n'anyiigira nnyo muganda we era n'ayomba naye ng'amugamba nti ewa Kabaka yandifumbizzaayo omwana owuwe.
Bazzemwendwa olwava awaali muganda we n'agenda mu kibira n'atema omulirira, n'atabula ne kajjampuni, n'addira ebiwubiiro n'abikuba ensawo, n'akwata eriraga eri Kabaka. Ku kibuga yamalayo ennaku ntono Kabaka n'alabika ku lukiiko. Bazzemwendwa teyalwa n'agenda ku lukiiko lwa Kaabaka.
Olukiiko bwe lwali lwabuka, Bazzemwendwa n'agamba Kabaka n'Abakungu be nti:
"Awo Kabaka w'alinye ekigere nnyinza okulumikawo ne wajja omusaayi"
Kabaka teyassaamu kantu n'amukkiriza alumikewo. Ekiwubiiro olwakiggyawo nga balaba musaayi. Naye Bazzemwendwa olwazza ekiwubiiro mu nsawo ye, ne bamwambika emiguwa mu bulago. Era yattibwa mangu. Omunakulya Kabaka gwe yagaba okuzinda e Kyango. Magambo eyaliwo mu kisera ekyo yali muzibe wa maaso. Ye bwe yadduka yakwata lirye nga talina gw'asabye kumukwata ku mukono. Bwe yakoowa ne yeegunngumika ku kkubo. Ku kkubo abazinzi kwe baamusanga ne bamutamba. Ku ye kwe kwava olugero olugamba nti:
"Amagezi g'omu gaabisa Magambo ku Kkubo."
Akasaka Magambo kwe yeekweka na kaakano kayitibwa "Magezigoomu". Abaakayozi bangi bwe badduka mu kiwendo ekyo ne beefuula Abenkima ab'omu Ssiga lya Jjumba e Bunjako. Abalala baaserengetera ddala Kannabulemu mu Buddu. Obutaka bwabwe obw'e Kyango Abaakayozi baattandika okubuddamu nga Kabaka Muteesa I (1856-1884) y'afuga Obuganda, naye Jjumba baamwawukanako ku Michwa II. Omusango gwa Bazzemwendwa gwe yabaleetera gwayitibwa gwa kuloga Kabaka. Naye ye yali agenderedde okukola ekintu eky'amagezi ennyo mu maaso ga Kabaka n'abakungu be, Kabaka n'Abakungu bamutye, basobole
okumuwa omwana we eyali afumbiddwa Kabaka.
Ekigambo Bazzemwendwa kye yakola mu maaso ga Kabaka n'Abakungu be, abantu kye baasinzirako okuyita Abaakayozi: "Abakyango abalumika ttaka"
BANO BE BAKULU AB'AMASIGA ABATUUKA KU MAGAMBO
1.Makaatu e Ggolola mu Ggomba
2.Ssaabatakula e Bulaaza mu Mawokota
3.Biteekwa e Kyamutuma mu Mawokota
4.Mukooki e Kalule mu Bulemeezi
5.Basaalidde e Nabalanga mu Kyaggwe
6.Bukeedo e Lusinga mu Mawokota
7.Mazinga e Kabusinde mu Bulemeezi
8.Ssebuyira e Mmanja mu Busiro
9.Ssewanyaga e Kimwaanyi mu Bulemeezi
10.Lukooba e Kitemuzi mu Buyaga
EMIRIMU GY'ABAKAYOZI KU KABAKA
1.Omulimu gw'Abaakayozi omukulu edda gwabanga gwa kugoberera Mukasa e Ssese.
2.Abaakayozi bagoma ku nngoma za Kabaka eziyitibwa Kanabba.
AMANNYA AGATUUMWA ABAAKAYOZI MU MASIGA GONNA GE GAMU
Abalenzi
Makaatu
Ssaabatakula
Biteekwa
Mukooki
Basaalidde
Bukeedo
Mazinga
ssebayira
Ssewanyaga
Lukooba
Ssekaana
Kaliisa
Abawala
Namuto
Mujoobe
Nnakangu
Lubimbi
Byenva
Ssembeza
Nnabaleera
Nalubaale
OMUBALA: "Ggwe mikigi, ggwe Nsasa".
Ebigambo byo wandiise: 788


c: text/html

text:
Abayizi bannyonnyodde Kabaka ssaayansi w'omubiri mu Luganda
ABAYIZI mu ssomero lya Janan e Bombo mu Luweero basanyusizza Kabaka n'abagenyi abalala bwe babannyonnyodde ssaayansi w'omubiri nga bamuzzizza mu lulimi Oluganda. Balaze engeri omusaayi gye gutambula mu mubiri okuyita mu mutima nga
baguteeka ccupa ne ne bakozesa enseke ezaakoze nga emisuwa okugusaasaanya mu bitundu by'omubiri ebirala. Bino bibadde ku ssomero lino ku mukolo Kabaka kw'akwasirizza engabo essomero eryasinze mu mpaka z'amasomero ga pulayimale ez'okuyimba mu Buganda. Omukolo
guno gwabaddewo ku Lwomukaaga nga 13 Sebutemba 2014.
Ekifananyi ky’omuntu kye baalaze Kabaka kyabadde kiraga engeri emmere gy'etambuzibwamu okuva lw'eriibwa okutuuka mu lubuto. Kiraga emmere bw'eyita mu byenda; ekinene n’ekitono. Emmere esunsulwamu ey’omugaso n'etambuzibwa mu bitundu by’omubiri ate etali ya mugaso n'etwalibwa mu kifo awakuumibwa obubi.
Mike Kironde, nnannyini masomero ga Janan agamba nti bagenderera okulaga ensi nti basobola bulungi okusomesa amagezi ga saayansi mu lulimi Oluganda, abayizi n'abantu abalala ne beeyongera okutegeera amagezi ga ssaayansi.
Ono ye kaweefube n'akakiiko ka Luganda Lusoga Lugwere nako gwe katandiseeko okulaba ng'amagezi ga ssaayansi gawandiikibwa mu nnimi ennansi abantu beeyongere okutegeera ssaayansi babe nga basobola okumuyiiyizaaamu ebigasa eggwanga. Mu kiseera kino abaana bangi ebintu babikwata bukusu so si kubisoma kubitegeera. Eno y'ensonga lwaki amagezi gano amakwate obukusu kibakaluubirira okugayiiyizaamu ebintu ebiyamba eggwanga. Obutafaanana na ssomero lya Janan e Bombo, akakiiko ka Luganda Lusoga Lugwere ko kaweefube waako kaamutandikidde ku kufuna bannassaayansi abasobola okukyusa ebisomesebwa mu ssaayansi wa pulayimale mu lulimi Oluganda babikube mu kyapa.
Akakiiko katandise okussaawo ebibiina abayizi mwe banaayigira okusoma ebiwandiiko by'Oluganda
AKAKIIKO ka Luganda Lusoga Lugwere katandise okussaawo ebibiina ebisomi, abayizi mwe banaayita okuyiga okusoma ebiwandiiko by'Oluganda. Omulimu guno bagutandikidde mu ssomero lya Nansana C/U pulayimale gye baatandise ekibiina kino ku Lwokusatu nga 23 July 2014.
Ng'ayogerako ne bannakibiina, omumyuka w'omukulu w'essomero lino, Muky. Ester Araka Oluoch yasiimye akakiiko olw'okuwa essomero lye omukisa ogusooka n'ategeeza nti bo nga essomero babadde bafuba okulaba ng'abaana bayiga okusoma mu nnimi zaabwe. Yategeezezza nti akakiiko okubeegattako kigenda kubanguyiza kaweefube ono. Omu ku bannakakiiko, Mw. Fred Lukabwe Kisirikko, yategeezezza nti abaana okwegatta mu bibiina bino ebisomi kibayamba okuyiga okusoma ebiwandiiko ebiri mu nnimi zaabwe n'okuzirowoolezaamu ate n'okuyiga okwogera mu bantu. Yanenyezza abazadde abaggye ku baana omukisa gw'okuyiga okwerowooleza n'okuyiiya n'agamba nti kino kinafuyizza obwongo bw'abaana. Yawadde ekyokulabirako nti edda abaana baafubanga okuyiga n'okuyiiya okwekolera ddole mu byayi n'emipiira bafune bye bazannyisa naye kati babibagulira bugulizi omwana n'amanyiira buli kimu okumusanga awo.
Pulezidenti w'akakiiko, Muky. Margaret Nankinga yategeezezza nti omwana bw'amala okuyiga obulungi okusoma mu lulimi lwe oluzaaliranwa kimwanguyira okuyiga ennimi endala nnyingi kubanga aba afunye omusingi kw'atandikira.
Omuwi w'amagezi ow'akakiiko, Muky. Pamela Batenga ng'ono kaminsona mu kitongole ky'ebyobuwangwa mu minisitule y'ekikula ky'abantu, ebyemirimu n'okwekulaakulanya, yasabye n'abaana aboogera ennimi endala ezitali Luganda nabo baweebwe omukisa mu kibiina kino basomere bannaabwe ebiwandiiko ebiri mu nnimi zaabwe nabo bazifunemu obumanyirivu mu kuzisoma n'okuzaagala.
Ssekiboobo awadde abasomesa b'Oluganda ofiisi
Ssekiboobo Alex Kigongo awadde abasomesa b'olulimi Oluganda abeegattira mu kibiina kya Kyaggwe Luganda Teachers Development Forum ofiisi mwe banaakolera ng'abasiima olw'okutegeka empaka z'olulimi Oluganda ez'amasomero ga sekendule. Empaka zino ez'akamalirizo zaabadde ku ssomero lya Seeta High Green Campus ku Ssande nga 6 July ng'abayizi munaana okuva mu masomero ana be baatuuse ku z'akamalirizo ezaawanguddwa Gerald Matovu okuva mu St Stephen's Mukono n'addirirwa William Sserugo owa Mukono High School. Ssekiboobo n'abagenyi abalala abaabaddewo baasiimye abategesi era ne bategeeza nti empaka zino zongedde ku kumanya kw'olulimi Oluganda mu bayzi, ziboogiya obwongo n'okubawa okulowooza amangu awamu n'okwagala olulimi lwabwe. Wano Ssekiboobo we yaweeredde abasomesa bano ofiisi ku ssaza bakakkalabizeemu emirimu gyabwe. Mu balala abaabaddewo kwe kwabadde n'omubaka omukyala owa Mukono, RDC wa Mukono n'abalala.
Ssaabawandiisi w'akakiiko ka AU ak'ennimi asisinkanye dayirekita w'ebyobuwangwa mu Uganda
Ssaabawandiisi w'akakiiko ka African Union ak'ennimi aka African Academy of Languages Polof. Sozinho Fransisco Matsinhe yasisinkanye dayirekita w'ebyobuwangwa mu minisitule y'ekikula ky'abantu Muky. Jane Sanyu Mpagi ne boogeraganya ku nsonga ezikwata ku kakiiko ka Luganda Lusoga Lugwere Cross border Language Commission. Ensisinkano eno yabaddewo ku Lwokutaano nga 30 May 2014 ku kitebe kya minisitule eno ekiri ku Simbamannyo okumpi ne poliisi ya CPS.
Polof. Sozinho bwe yabadde ayogera ku nsisinkano eno, yagambye nti yabadde nnungi kubanga waabaddeyo bye yabadde alina okuttaanya ku kakiiko kano eri dayirekita w'ebyobuwangwa, naddala ku nkolagana yaako n'ekitongole kino eky'ebyobuwangwa. Ensisinkano teyeetabiddwaamu bannakakiiko kyokka oluvannyuma polofeesa yabasisinkanye n'abategeeza ebyavuddemu. Yagambye nti yategeezezza dayirekita nti ekitebe kya African Academy of Languages kyasookera wano mu Uganda, mu Kampala oluvannyuma ne kiryoka kisengulwa okuzzibwa e Bamako mu Mali, n'asaba dayirekita okuwagira akakiiko mu mirimu gyako.
Ssaabawandiisi yennyamidde olwa sayansi wa Afrika obutasomesebwa
Ssaabawandiisi wa African Academy of Languages Polof. Sozinho Francisco Matsinhe yennyamidde okulaba nga Afrika kuva dda erina sayansi waayo omugundiivu kyokka tasomesebwa mu masomero ekireetedde Afrika okusigalira emabega mu bya sayansi. Bino yabyogedde asisinkanye abaakakiiko ka Luganda Lusoga Lugwere ku Lwokutaano nga 30 May be yasanze ku kitebe kya minisitule y'ekikula ky'abantu mu Kampala. Yawadde ekyokulabirako ky'abawala mu Acholi abeetengerera obusuwa butaano n'okusingawo n'agamba nti okusobola okubwetengerera obusuwa buno bakozesa etteeka ly'essomo lya Physics ery'okwetengerera (law of balance) kyokka nti abasomesa abasomesa essomo lino bwe baba basomesa etteeka lino abawala bano tebaboogerako ekyandiyambye abaana okwongera okunyweza bye bayize kubanga baba babirabako. Yasabye akakiiko kano kanguye emirimu egyakakwasibwa kasobole okutumbula ennimi ennansi zibe nga zisobola n'okusomesebwamu sayansi.
Mu balala abaayogedde mwe mwabadde ne kaminsona mu kitongole ky'ebyobuwangwa Muky. Pamela Batenga eyagambye nti abantu bangi balaga okwagala nga boogera ku nnimi ennansi naye ate bwe kituuka mu kubaako kye bakola ate ne kibula.
Ebifa mu kakiiko
Bafunye omukutu
APRIL 26: Luganda Lusoga Lugwere bafunye ekibanja ku website nga bali ku WWW.lugandalusogalugwerecommission.simplesite.com
Akakiiko kasazeewo ku nkuluze eri mu Luganda, Olungereza n'Oluswayiri
APRIL 26: Olukiiko lwa Luganda Lusoga Lugwere commission olwatudde ku Lwomukaaga nga 26 April 26 2014 lwasazeewo bammemba okutandika okukola ku ky'okuwandiika enkuluze ennyonnyola ebigambo by'Oluganda mu Luswayiri n'Olungereza
Asabye Gavt. ku kussaawo ekitongole ky'ennimi
Pulezidenti wa Luganda Lusoga Lugwere asabye gavumenti okussaawo ekitongole ekinaakulaakulanya ennimi ennansi ekya Uganda languages commission. Bino yabyogeredde mu mpaka z'amasomero ga sekendule ezaabadde ku ssomero lya Seeta High e Mbalala gye yabadde
omugenyi omukulu. Empaka zeetabiddwaamu amasomero okwabadde St. Stephen's s.s Ddandira Mukono, Seeta High School Green Campus, Seeta High School Mukono campus, Seeta High School main campus, Forest Hill College, St. Cyprian High School Kyabakadde, Mukono
High School ne Hilton High School.
Ku mukolo gwe gumu, minisita weggwanga ow'ebyenjigiriza ebya waggulu Dr. JC. Miyingo yasuubizza okuwagira ekiteeso ky'okussaawo ekikulaakulanya ennimi ennansi mu ggwanga. Yakubirizza abayizi okujjumbira olulimi Oluganda n'ategeeza nti abayizi abalusomye banguyirwa okufuna emirimu.
Kaminsona yeeyamye ku nnimi
Kaminsona w'ebyobuwangwa n'ebyamaka mu minisitule y'ekikula ky'abantu, Muky. Juliana Kuruhira yeeyamye okukwatizaako akakiiko ka Luganda Lusoga Lugwere okutumbula ennimi ennansi mu Uganda. Mu lukiiko lwe yakubirizza nga April 8, ku kitebe kya minisitule eno olwabaddemu bammemba b'akakiiko kano, Kaminsona yategeezezza nti okutumbula ennimi ennansi n'okuzikulaakulanya ky'ekimu ku biri ku mwanjo mu minisitule ye. Yennyamidde nti ennimi ennansi nnyingi wano mu ggwanga zigenda zoonoonebwa abantu abamala gazikozesa n'ategeeza nti kino kyanditufiiriza amagezi agazirimu. Yasuubizza nga minisitule ye bw'egenda okubaga ekiwandiiko ekisaba gavumenti okussaawo ekitongole ky'ennimi ennansi n'oluvannyuma kitwalibwe mu kabineti kiteesebweko
News in brief
May 30 2014: The Secretary general of African Academy of Laguages has met with the director of culture, ministry of Gender in Uganda to discuss the Luganda Lusoga Lugwere Commission and how the department of culture can help the commission fulfill its duties. The meeting took place on Friday May 31st 2014 at the ministry headquarters. The Secretary General later met the commission members and adressed them.
APRIL 26: Luganda Lusoga Lugwere cross border language commission gets website.
APRIL 26: In a meeting that sat ate Makerere University department of languages, members of the Luganda Lusoga Lugwere commission have agreed to start writing the Luganda English Kiswahili lexicon.
APRIL 6: President of Luganda Lusoga Lugwere commission has asked govt. to start a Uganda languages commission that will help develop all Uganda's local languages. She was speaking at a secondary schools Luganda language competition at seeta High school Mbalala campus where she presided as guest of honour. The minister of State for Higher education who also attended, promised to support the establishment of the Uganda language commission when tabled ate cabinet. He advised students not to neglect Luganda as those who study it find it easy to get jobs.
APRIL 8: The Commissioner for Culture and family Affairs in the ministry of Gender, Mrs. Juliana Kuruhiira has pledged support for the Luganda Lusoga Lugwere commission saying that the protection and development of local languages is one of the priorities
of the Uganda National Culture Policy.
She noted that languages are changing for the worse and need to be restored or else they will get lost. On behalf of her ministry she promised to prepare a paper about the formation of Uganda languages commission that will be tabled to cabinet.

robotstxt: allowed

filter: keep


text:
Kkooti ejulirwamu yaakuwulira okujulira mu misango egisoba mu 60 egya Nnaggomola ng’abasinga bawakanya ebibonerezo ebyabatyemulirwa bye bagamba nti byasukka obw’omulamuzi.Emisango gino gyakuwulira wakati w’ennaku z’omwezi amakumi 25th omwezi guno okutuusa nga 22nd omwezi ogwa Mugulansigo Ogw’okusatu omwaka guno.
Mu gimu ku misango egiteekeddwa ku lukalala lw’eginaawulirwa kuliko ogw’omukyala Sandra Nnakungu n’omuserikale Jyden Ashiaf abaasalirwa okusibwa emyaka amakumi 20 oluvannyuma lw’okusingisibwa ogw’okwekobaanira mu ttemu ly’eyali omugagga ow’erinnya Eria Ssebunnya Bugembe Kasiiwuukira atenga eyali mukyalawe Sarah Nabikolo agambibwa okussa ensimbi mu ttemu lino yejjeerezebwa era alya Butaala.Mu mirala gwe gw’omukyala Jacqueline Uwera Nsenga eyasingisibwa ogw’okutemula bba Juvenal Nsenga gweyatomeza mmotoka mu maka gaabwe e Bugoloobi nga 10th omwezi ogwa Gatonnya Ogw’olubereberye omwaka 2013 naye amale asalirwe emyaka amakumi 20.
Bannamawulire bakonkomalidde mu Ssengejjero lyago wano mu Kampala kyenkana kwagala kuzibya lunaku nga balindirira minister w’eby’ensimbi n’okuteekerateekera eggwanga Matiya Kasaija eyafuukidde ddala Omusu gwe Kanyanya.
Minister Kasaija yabadde alindiriddwa bannamawulire atangaaze ku bbanja ly’eggwanga mu mawanga amalala kati eriwerera ddala Obutabalika amakumi ana mu akamu n’ekitundu wabula bannamawulire abaabadde basuubira nti ebikolwa by’abakungu ba Gov’t okubalindisanga ng’abatalina bya kukola nti byakoma mu 2018,beesanze ne mu 2019 bituuse era baalabiddwa batambula basulise emitwe n’ebyuma byabwe wakati mu nnyiike etagambika.
Poliisi wano mu Kampala nawo enonyererza ku ngeri abaaliko abayizi mu Ssettendekero wa East African University e Kansanga gyebattiriddwamu mu kazigo wano e Kakeeka Mmengo emmanju wa Ssettendekero wa Buganda owa Buganda Royal Institute.Ssekamwa wa poliisi mu Kampala n’emiriraano Luke Owoyesigire ategeezezza nti bano kuliko Njiba Hudah ow’emyaka 23 ne munne etegeerekeseeko erya Safina lyokka.
Owoyesigire agamba nti mu kasenge omwasangiddwa emirambo mubaddemu obupiira bu Kalimpitawa obukozeseddwa ekiraga nti abaabasse baasoose kubeekakaatikako ate omulambo ogumu ne gusangibwa n’akambe mu ngalo ekiraga nti waabaddewo okulwanagana.Ono agamba nti ab’oluganda lw’omu ku bawala bano baali beekubira dda enduulu gye bali e Ntebe olw’omwana waabwe eyali abuziddwawo.
Poliisi e Kisoro etandise okunonyereza ku bigambibwa nti omulimi ow’erinnya eruuyi eyo yawambiddwa n’abuzibwawo Bamukwatammundu okuva mu ggwanga lya DRCongo. Ssekamwa wa poliisi mu ttundutundu lya Kigezi Elly Maate ategeezezza nti omuwambe ye Mbeta Isaya omutuuze we Munyaga ekisangibwa mu kabuga ke Butogota e Kannungu.
Ono agamba nti yawambiddwajjo bweyaggyiddwa mu nnimiro abasajja abaabadde babagalidde Omugemerawala n’oluvannyuma ne batandika okumusaba Kantanyi wa Bukadde Bubiri balyoke bamute.Matte ategeezezza nti bakola kyonna ekisoboka okulaba nga bamununula.
Omubaka mu Tteeserezo lya Bungereza Paul Williams ategeezezza nti akawungeezi ka leero bagenda kukubaganya ebirowoozo ku Demokulaasiya wa wano nga bwe bagaayagaaya mu nsonga z’obukambwe obwayolesebwa mu kukwatibwa kw’ababaka mu lukiiko lwa wano mu bitundu bya Arua okuli ne Robert Kyagulanyi.
Paul Williams ye mubaka eyatwala ensonga eno mu tteeserezo eryo omwaka oguwedde ng’asonga ku ngeri ababaka bano gye baakwatibwamu awamu n’abawagizi baabwe.
Ababaka mu lukiiko lw’eggwanga wano abali mu Ttabamawanga eyatudde mu kibuga Geneva ekya Switzerland bazzeemu nebasimbira ekkuuli ekiteeso ky’okukubaganya ebirowoozo ku bbago ly’eby’okwegadanga okutali kwa butonde nga bakulembeddwamu omukubiriza waabwe Rebecca Alitwala Kadaga.
Bano bagamba nti enteekateeka eno ewomeddwamu omutwe ababaka ba Canada ne Belgium abaabadde bagenda bamatiza ababaka abalala okuva mu mawanga ag’enjawulo okukiwagira wabula abaffe ne bagaana nga bagamba nti buno bugwenyufu bwennyini obutakkiriganyizika nabwo mu mawanga ga Ssemazinga ono.
Ekiteeso kye baasimbidde ekkuuli kitunuulidde abasajja n’abakazi okwesanyusanga mu nsonga z’omukwano mu bwannamunigina,abasajja n’abakazi okwagalana n’abantu ab’ekikula ekimu mu butonde,n’abavubuka abawakanya obutonde bwabwe aba Transgender.
Minister wa Kampala Betty Olive Namisango Kamya atenderezza Nnampala w’ekibuga Kampala eyasabye okulekulira Jennifer Musisi Ssemakula bwategeezezza nti yakola kinene nnyo okuzza engulu ekitongole kya KCC ekyali kyafuuka Kiguumaaza ng’Ekibugo ekikuuma Empindi.
Betty Kamya agamba nti okufuula ekitongole kino KCCA kyazzaamu nnyo amanyi bannaKampala essuubi n’ekibuga nekidda buggya.
Bwayogedde ku mukyala ono,Betty Kamya agambye nti abamuvumiridde ku byakoze mu Kampala nga Loodi Mayor n’agamba nti balindirira kiva eri kamulonda yennyini M7.
Omuntu omu atemeza mabega wa mitayimbwa ku bigambibwa nti yaaliba yabadde mabega wa kyokerezi ekyakoleddwa ku kisulo ky’abaana ab’obulenzi mu ssomero lya Naalya Sec Sch Namugongo.
Akulira essomero lino Angella Kasobya agamba nti omusajja ono atannategeerwa nnyo bimukwatako yasangiddwa mu ngeri etaategereekese ng’ayambako abayizi okuzikiza omuliro guno ogwakutte ekisulo kino akawungeezi akayise.
Gavumenti terina nsimbi kusobola kutambuza bulungi ggombolola zaayo empya,Town Concil ne Munisipaali ezaalambwa gyebuvuddeko.
Kino kikakasiddwa minister omubeezi owa Gov’t ez’ebitundu Jenniffer Namuyangu bwategeezezza ababaka mu lukiiko lw’eggwanga nti beetaaga Obuwumbi 160 okugabira abakozi muzo emirimu n’okusimbula emirimu gyazo.Eggombolola ezoogerwako ziwerera ddala 98,ebibuga ebiri ku mutendera gwa Munisipaali 9 ne Town Council 203.
Ng’amasomero gagguddewo olusoma olw’okusatu olwa leero mu butongole,abazadde mu district z’amasosso g’eggwanga batono abasobodde okuzza abaana baabwe ku masomero ng’okuvaako mu district ye Luweero agatusakirayo Ssemwanga Lutaaya atalaaze amasomero agasinga ng’agalimu abaana abasoba mu lusanvu kusomyeko nga kikumi kyokka ng’ag’abaana abali wansi w’ebisatu abaana abatawera makumi ataano be bokka abasomye.
Okuvaako mu district ye Mpigi agatusakirayo John Bemba naye atutegeezezza nti kyamazima abaana tebalabise ng’abazadde beekwasizza bbeeyi ya kasooli kuba wansi ate nga kye kirime kyebasuubiramu ebisale by’abaana.Eno amasomero ga Gavumenti agasinga tegawezezza baana makumi ataano ataano abasomye newankubadde nga bo abasomesa babaddeyo.


text:
DANIEL Lukyamuzi Aliwaali yaleka ettaka e Bulemeezi Block 25 plot 11 erikunukkiriza mu yiika 42 ku kyalo Kayindu ekiri mu ggombolola y’e Kalagala e Luweero. Aliwaali nga tannafa mu 1944 yaleka alaamidde omwana wa mukulu we okumusikira kubanga abaana be baali bato.
Wabula abeng’anda baaziringitanya obusika, abaana ne basaasaana ekyawa omugagga omu Michael Kintu omwagaanya okugenda ku kyalo okukumpanya ettaka lino. Kalondoozi wa Bukedde akulaze engeri abagagga gye bakozesaamu balooya ne ofiisi z’ebyettaka okubbako abantu ettaka lyabwe.
Micheal Kintu yawamba ettaka lya bamulekwa ku kyalo Kayindu e Bulemeezi n’assaako ffaamu ng’agamba nti ettaka lirye. Ekyewuunyisa ekisooka, Kintu agamba nti ettaka lino liri ku Bulemezi Block 10 plot 8, nti liwezaako yiika 20 n’obutundu ekitali kituufu!
James Musoke Kamya, omu ku baana b’omugenzi Aliwaali bwe yakizuula nti ettaka lyali liwambiddwa, yatandika okunoonya engeri gy’alinunulamu wabula abantu be yatuukirira okumuyambako okwali mukulu we n’omusika kitaabwe gwe yalaamira, baafa mangu mu ngeri ya kibwatukira.
Musoke yatandika okwekubira enduulu mu bitongole by’amateeka omuli n’ebitongole ebiramuzi kyokka tannafuna kuyambibwa.
JAMES MUSOKE KAMYA
Taata yafa tukyali bato, nze nnalina emyaka munaana. Olw’okuba twali bato, yalaamira omwana wa muganda we Lozio Mukajanga y’abeera amusikira nga ky’anoonya nti oyo ayinza okukuuma emmaali yaffe abato.
Bwe yafa mu 1944, waliwo ab’ekika abamu abaakyusa obusika ne budda mu ffe abaana olwo ne batusindika e Masaka bo ne batwala ebyaffe kumpi kubimalawo.
E Masaka twavaayo mu 1947, ne tuddamu okubeera ne maama Solome Najjuka ku ttaka lya taata era ono yayamba nnyo kubanga taata yali amubuuliddeko nti yali aguze ttaka.
Maama bwe yafa, nnagenda e Masaka gye nnatandika okukolera nga mmala ebbanga ddene nga sikomawo ku Kayindu. Nakomawo mu 1999 nga nzize kulambula ku Bataka!
Nneewuunya nnyo okusanga nga Kintu yali akoze ffaamu ku ttaka lyaffe! Nabuuza muganda wange Peter Katongole eyali abeera ku ttaka engeri Kintu gye yajjamue n’antegeeza nti Kintu yamusindiikiriza ng’agamba nti ttaka lirye, nti ffe twajjawo mu bukyamu!
James Musoke Kamya amaze emyaka egisoba mu 10 nga yeezooba ne Kintu.
Ebintu byayongera okunsobera kubanga kulowooza nti osanga Kintu yagula ku Katongole. Kwe kugenda ew’omusika waffe Lozio Mukaajanga e Ntebe ne mmusaba okuyamba ku nsonga eno kyokka ono yafa mu ngeri gye tutaategeera. Twali twakamala okumuziika, ne mukulu wange Katongole eyali abeera ku ttaka e Kayindu naye n’afa kibwatukira!
Abantu bange bwe baamala okufa, abakulu b’Ekika bampa obuyinza okunoonyereza ku nsonga z’ettaka lino mu 2001. Natandika okuyigga Kintu twogere ng’abantu abakulu naye nga muzibu wa kukwasa.
Lumu nnamukubira ne mmuyitiramu ensonga era n’ansaba tusisinkane wa Ssentebe e Kayindu twogere. Nakung’aanya abakulu mu Kika ne mbatwala kyokka bwe twatuuka ewa Ssentebe, Kintu teyalabikako!
Bwe nnali ntegese okumuwaabira, yansaba tuddemu tusisinkane ewa ssentebe. Nnali ne looya wange, eyo gye yang’ambira nti ettaka lirye!
Ku olwo looya wange yansaba emitwalo 40 anfunire ekyapa naye bwe nnazimuwa yanfera n’azitwala ng’ampadde ekipapula ekyokyemu ekitali kyapa!
Mu KKooti e LUWEERO
Nasalawo okutwala omusango mu kkooti e Luweero nga nvunaana Kintu wabula omusango gwali gukyagenda mu maaso ne funa obulwadde obw’amaanyi nga sisobola kugenda mu kkooti ebbanga eddene.
Kyokka looya wange n’agaana okutegeeza kkooti ekyaleetera omulamuzi okulowooza nti nnali ng’aanye okugenda mu kkooti.
Bwe nnawona naleeta ebbaluwa zonna ez’eddwaaliro nga bwe baali bannongoosezza naye kkooti yagaana okumpuliriza n’egoba omusango gwange!
Olw’okuba nga nnalaba ng’ekkubo lyokka lye nnalina okuwangula Kintu, nasalawo okufuna looya omulala atwale mu maaso n’omusango guno.
Waliwo eyandagirira mu kitongole ekikola ku mateeka ekya Legal Aid Project. Nnagendayo nga February 15, 2012 ne bampa looya gwe nnategeerako erya Moses akole ku nsonga zange.
Bwe nnazaayo omusango mu kkooti e Luweero, ekyennaku, looya ono ate ekifo ky’okunnyamba yatandika okwebulankanya mu biseera bya kkooti era tewali n’olunaku n’olumu lwe yajjako mu kkooti.
Teyakoma ku butajja mu kkooti wabula teyang’ambanga lunaku kkooti lw’egenda kutuula kwogera ku nsonga zange.
Era omulamuzi yaddamu n’agoba omusango gwange omulundi ogwokubiri nga bagamba nti nnali sijja mu kkooti!
Bazzukulu ba Aliwaali nabo Kintu yabagoba ku ttaka
Ng’agoba omusango guno nga 27 September 2012, omulamuzi wa kkooti y’e Luweero, Harriet Namata Nsibambi yasoma emirundi 10 gye bampita mu kkooti nga sigendayo kyokka nga oyo eyalinga looya wange yali tang’amba ate nga nnali mugambye endeetere obubaka ew’omulamuzi nga bwendi omuladde.
Newankubadde nga nnagezaako okunnyonnyola omulamuzi obulwadde bwe nnali nfunye ne mmulaga n’ebbaluwa yagaana okunkwatirwa ekisa.
OMUWANDIISI WA KKOOTI AWAMBA FAYIRO YANGE
Kino kyankwasa obusungu kubanga nnabuuzanga looya olunaku kkooti lw’egenda okutuula ng’ambuzaabuza. Bwe nnamulagira azzeeyo omusango mu kkooti yang’amba nti fayiro yali yamubulako!
Bwe nnalaba yeekwasa, ne mmuwa fayiro eyange kyokka ate yakuulamu empapula ezimu n’agenda mbu agenda kujulira kyokka teyakikola, ate n’empapula zange teyazizza.
Okugaanira empapula ezaali zikwata ku musango kyammala okundabula nti osanga yali alina gw’akolera nze nga simanyi.
Bwe nnalaba nga looya eyali ampeereddwa tannyambye, nnatwala kkopi ya fayiro endala ew’omuwandiisi wa kkooti (court clerk) gwe manyiiko erya Byekwaso e Luweero nga njagala ampe amagezi kiki kye nnalina okukola.
Ekyennaku naye yampambako kkopi ya fayiro gye nnalina nga 21 July 2012 era okugifuna nnamala kulemerako nnyo ate nga nkozesezza amagezi mangi. Nafuna okutya nga ndaba bonna baali bakolagana n’omulabe wange.
‘Ettaka nnaligula n’abaaliriko ne mbasasula’
Peter Katongole yafa mu ngeri etategeerekeka
BALOOYA AB’EBBEEYI
Eyo y’ensonga eyavaako okufuna aba Balikuddembe & Co Advocates ne mbayitiramu omusango gwange. Abo bansaba obukadde 11!
Zino omu ku batabani bange ye yazisasula. Wabula kyambuukako nabo bwe baatandika okuzannya obuzannyo bwa balooya be nnali nfunye mu kusooka. Ng’omusango tegutambula, nga tebambuulira we tutuuse era nga ne kkooti lw’egenda okutuula oluusi simanya!
Lumu nnali mpitaayita ne ngwa ku looya aba kkampuni eno gwe baali bampadde ng’ali mu kafubo ne looya wa Kintu.
Era waayitawo akaseera katono, kkampuni eno n’empita ne bang’amba nti Kintu yali ayagala nzikirize ampe ekyapa awali ebiggya ebintu tubimale era nti bwe mba nga njagala aw’okulimira ajja kunguza yiika ku bukadde 10 kyokka nze ne ng’aana kubanga ettaka eryo lyali lyaffe.
Baddamu ne bampita nti Kintu yali ansabye nzikirize ampe yiika ssatu tubimale naye nga sisobola kukkiriza. Kino kyampa okutegeera nti nabano nabo baali batandise okukolagana n’omulabe wange.
EKyapa kya kintu
Ettaka taata lye yaleka lya yiika 42 ku Block 25 plot 11. Ye Kintu agamba nti erirye liri ku Bulemezi ku Block 10 plot 8 era liwerako yiika 20 ekyewuunyisa!
Ekyapa Kintu ky’alina kigamba nti kyadda mu mannya ga Daudi Muzannyi nga 14/07/1988 ku ssaawa 9:39 ezolweggulo ne kidda mu mannya ga Kasalina Navvuga nga 14/07/1988 ku saawa 9:44 olwo ne kidda mu mannya ga Kintu nga August 25, 1994. Buno bulimba kubanga Muzannyi yali yafa dda nnyo!
MICHEAL KINTU
Bwe nnabuzizza Kintu ku nsonga zino yanteegezezza bwati;
Ettaka eryo baalinguza era nnasasula abantu abaliriko. Mw’abo mwalimu ne muganda wa Musoke, Katongole era y’omu ku be nnasasula.
Era nze ku kyalo bammanyi nti nze nnannyini ttaka omutuufu. Wabula Musoke yalema okubeera omumativu n’agezaako okutwala ensonga mu kkooti wabula ne zigobwa nga balaba nga nze mutuufu.
Olw’okuba nga baali baziiseewo abantu baabwe, nnakwatibwa ekisa ne njagala Musoke mmuweeko ekyapa ky’oku biggya naye ye n’agaana nti ayagala ttaka lyonna kye sisobola kukkiriza.
Egimu ku miri egiri ku ttaka lino Kintu agitemye, ettaka erimu alitunze
Ebibuuzo
1. Bwe kiba nga Muzannyi yafa mu myaka gya 1958, kisoboka kitya okuba ng’ekyapa kyadda mu mannya ge mu 1988?
2. Bwe kiba nga Kintu agamba nti ettaka lye Bulemezi ku Block 10 plot 8 era liwerako yiika 20 kijja kitya ng’ebiwandiiko mu ofiisi z’ebyettaka bigamba nti ettaka eryo liri Bulemezi ku Block 25 plot 11?
3. Bw’aba nga Kintu akakasa nti ettaka lirye, aggya wa omutima ogwagala Musoke akkirize amusalireko amuwe ekyapa?
4. Lwaki buli looya akwata ku musango guno agukola gadibengalye?


text:
Ekiwandiiko#1 » Kafuumuulampawu 19th, 2016, 10:14 am
Buli muntu yenna ow'obuvunaanyizibwa ng'asussa emyaka kkumi na munaana (18) egy'obukulu, yandibadde awandiika ekiraamo kye n'atalinda lumbe kumala kumukuba ku ndiri. Kyetaaga omutu okuwandiika ekiraamo kye nga ategeera bulungi ng'ali mu mbeera ze eza bulijjo.Ekiraamo kiyamba okumalawo emirerembe egyandibaluseewo ng'abantu
bakubagane empawa ku bintu by'omugenzi.
Kiyamba omugenzi okulekawo omusika anaamuddira mu bigere.
Kiyamba okulekawo entambuza ey'emirimu omugenzi gy'abadde akola okulaga oyo anaagiddukanya n'entabuza yaagyo. Ekiramo tekiriko myaka kubanga okufa tekulanga
Ebigambo byo wandiise: 80


text:
By Mzee Charles Kizindo
Olwa leero lwa Kazooba olwa Bbalaza ennaku z’omwezi ziri 15th omwezi ogwa Muzigo Ogw’okutaano.
Okuva edda n’edda Omuganda azze yettanira okunonya Ssente kyetuyita ekigulira Magala eddiba.
Engeri abaana baffe gyebali mu luwummula ka tubayigirize amannya ge tuyita Obuvangata bw’ensimbi obw’enjawulo.
Obw’olukumi lukumi kkumi gubeera mutwalo gwansimbi.
Obw’omutwalo mutwalo kkumi gyetuyita emitwalo ekkumi mu luganda ke Kasiriivu.
Emitwalo ekikumi ke tuyita Akakadde k’ensimbi kamu.
Obukadde bw’ensimbi buno bwebuwera lukumi kabeera Kawumbi kalamba.
Obuwumbi bwebuwera lukumi kabeera Kase kamu.
Olwo Obuse bwebuwera lukumi ne kafuuka akatabalika.
Weeekuumirenga ku mukutu gwa Beat FM Ekintabuli ky’omuziki.


text:
OLUNAKU OLW’OKUNA: BAIBULI: EKIGAMBO EKY’EMIREMBE GYONNA
Omusingi ogusinga obulungi ogw’okukula mu mwoyo gwe guliwa?
Nange salabanga Baibuli nga ekimu ku bintu eby’omukwano nga bw’eyafuuka kati gyendi. Nga sinaba kuwaayo bulamu bwange eri Kristo, nagisanga nga ng’entabulatabula, emirundi egimu nga yabyama ebyebuziba, mu ngeri emu kubanga nayagala ngisome okuva wetandikira nga ebitabo byonna ebirala bwe biri. Mangu ddala wulira ng’anzitowereddwa era ne ngiteeka wansi, ku mabbali.
Bwenamala okwatula obulokozi, nenfuuka omukiriza Baibuli n’etandika okufuuka ennamu nate. Engeri gy’enayingiriramu, kyali kusoma ku Yesu Kristo mu ndagaano empya. Emirundi egisinga, ate nga gyewunyisa, buli kyenasomangako ku makya ng’ate nkiraba okuyita mu lunaku, olwo lw’ennyini. Okuyiga okuva mu Baibuli ky’ekisinga ku bintu byonna mu kubo ly’okuzimba ku lwazi olunyweevu olw’omwoyo ku musingi.
Okuva mu nyiriri ezilungamiziddwa mu Baibuli, ojja kuyiga Katonda nti kyeki! Engeri gyayagala obeeremu, era n’engeri gyana kulungamyamu. Lowooza ku ngeri gy’oyinza okubeera mu kigambo Katonda nga olinga omuntu ayiwa omusingi gw’ennyumba. Wadde nga kikwekeddwa okuva eri okulabibwa, kisukulumye era nga tewali kifo kyali kya kwekweeka mu nsonda.
Obunyweevu n’obukulu obw’ekitabo kyonna byesigamye ku musingi omugumu ggulugulu. Fuula Baibuli enteekateeeka kw’otambuliza obulamu bwo obw’omwoyo. Bwoba nga tolina Baibuli, osobola okukyalira omuntu ku mutimbagano gw’ensi yonna ogwa www.youversion.com, wojja okusanga ebikumi n’ebikumi eby’ebiwandikiidwa mu nnimi ez’enjawulo. Tandika ne njiri ya Lukka. Somako katono buli lunaku. Gganya ebigambo ebyo by’ogere gy’oli, bireete okulaba okupya, era n’amazima amapya.
Olunyiriri olw’okukwata: soma Abakolosaayi 3:16. “Ekigambo kya Kristo kibeerenga mu mmwe n’obugagga mu magezi gonna; nga muyigirizagananga era nga mulambulagananga mwekka na mwekka mu Zabbuli n’ennyimba n’ebiyiiye eby’omwoyo, nga muyimbira Katonda mu kisa mu mutima gwammwe.”


text:
Amasomo – 22nd May 2018
WIIKI 7 MU BW’OMWAKA (II) OLWOKUBIRI (22ND MAY 2018)
OLUYIMBA OLW’AMAYINGIRA Zab. 12, 6
Omutima gwange gujaganya olw’okunnyamba. Nnyimbira Omukama ampadde ebirungi.
ESSOMO I
Musaba ne mutafuna, kubanga musaba bubi.
Bye tusoma mu bbaluwa ya Yakobo omutume. (4, 1 – 10)
Abooluganda, entalo eziri mu mmwe n’empaka ziva ku ki? Tiziva mu maddu gammwe agatabaala mu bitundu by’omubiri gwammwe? Mwegomba ne mutafuna; olwo nga mutemula. Mubaako n’ekibakwasa ensaalwa, ne mutakifuna; ekivaamu kulwana, lutalo. Obutafuna, lwa kuba nti: Timusaba. Ne bwe musaba, timufuna, kubanga musaba bubi; maddu gammwe ge mulowoozaako. Nga timunyweza ddya. Timumanyi ng’omukwano gw’ensi eno Katonda tagwagala? Buli yenna aganza ensi, afuuka mulabe wa Katonda. Ebiwandiiko bwe bigamba nti: Mwoyo gw’atusindikira okusula mu ffe alina ebbuba, mulowooza: kya busa? Kyokka enneema gy’atuwa ekirawo nnyo. Ky’ava agamba nti: Katonda tayagala beekuza; abeetowaza b’awa enneema. Kale nno Katonda mumuwulire; sitaani mumukaliremu; ajja kubadduka. Musembere eri Katonda, naye ajja kubasemberera. Aboonoonyi, munaabe emikono gyammwe gitukule; abalimu emyoyo ebiri, mutukuze emitima. Mutegeere nti: Muli banaku: mukungubage, mukaabe. Enseko ze museka zifuuke amaziga; essanyu lifuuke ennaku. Mwetowaze mu maaso ga Katonda ye alibagulumiza. Ebyo Omukama y’abyogera.
OLUYIMBA OLW’OKWEBUULIRIRA: Zab. 54, 7 – 8. 9 – 10a. 10b – 11a. 23
EKIDDIBWAMU: Ekikweraliikiriza kiteere Omukama, Ye anaakuwanirira!
Ngamba nti: Singa nno nnalina biwaawaatiro ng’enjiibwa, nnandibuuse ne mpummula. *Nnandigendedde ddala wala, ne nsigala mu ddungu. Ekidd.
Amangu ago nnandyenoonyerezza obwewogomo, okuwona kikungunta n’omuyaga. *Saasaanya, ayi Mukama yawulayawula ennimi zaabwe. Ekidd.
Anti ndaba eryanyi n’obutakkirizaganya mu kibuga. *Bakyetooloola emisana n’ekiro ku bigo byakyo. Ekidd.
Ekikweraliikiriza kiteere Omukama, ye anaakuwanirira. *Ennaku zonna talireka mutuufu kusagaasagana. Ekidd.
OKWANIRIZA EVANJIRI
Alleluya. Ekigambo kyo kitangaaza ebigere byange, ky’ekitangaala mu kkubo lyange. Alleluya.
EVANJIRI
Omwana w’omuntu bajja kumukwata. Buli ayagala okubeera omukulu, abeere muvannyuma.
Ebigambo by’Evanjiri ya Mukama waffe Yezu Kristu ebivudde mu Marko. (9, 30 – 37)
Mu budde buli, Yezu n’abayigirizwa be bwe baamala okuserengeta olusozi, baava awo ne basala mu Galilaaya; nga tayagala wabeewo amutegeera. Yayigiriza abayigirizwa be, n’abagamba nti: Omwana w’omuntu abantu bagenda kumukwata, bamutte n’okumutta; bwe balimala okumutta, alizuukira ku lwessatu. Naye bo ne batategeera kigambo ekyo; ne batya okukimubuuza. Ne batuuka e Kafarnaum. Bwe baamala okuyingira mu nju, ye n’ababuuza nti: Mu kkubo mubadde mwogera ku ki? Bo ne basirika; kuba mu kkubo baali bawakana, nga beebuuza asinga obukulu mu bo! Ye n’atuula n’ayita Ekkumi n’ababiri, n’abagamba nti: Buli ayagala okubeera omukulu, abeere muvannyuma mu bonna, abeere muweereza wa bonna. Awo n’akwata omwana omuto n’amussa w’ali mu makkati gaabwe, n’amuwambatira n’abagamba nti: Kiisi ajjanjaba omuto ng’ono mu linnya lyange, aba ajjanjabye nze; na buli anjijanjaba, tajjanjaba nze naye ajjanjaba Oli eyantuma. Ebyo Omukama y’abyogera.


text:
TUTEREEZE ENJOGERA Y'OLULIMI LWAFFE OLUGANDA
Polof. Dan D. Ntanda Nsereko
Mu bbanga ttono eryakayita waliwo enjogera ezisenseredde olulimi lwaffe Oluganda, kyokka nga nkyamu era nga ziwaawaaza amatu. Enjogera zino tuyinza okuzigeraageranya n'akawuka kannamuginga akalumba era ne kasenkenya omuti empolampola kimomozo ate nga ku mbiro; ogenda okwejjuukiriza nga omuti gusigadde kiwowongole. Enjogera zino tuteekwa kuzirwanyisa n'amaanyi, sinakindi nga olulimi lwaffe lusaanawo. Nga jjajjaffe M.B. Nsimbi bwe yawanjaga mu 1950 (Olulimi Oluganda), "tusaanidde okutakabanira Olulimi lwaboffe Oluganda luleme kufaafaagana n'okubula kagenderere, so nga Abaganda bannannyinirwo bakyaliwo."Wano ndaga ezimu ku njogera ezo enkyamu awamu n'ezo ze nkakasa okuba entuufu.
1.Enjogera enkyamu Enjogera entuufu
njagala lya mmere njagala kulya mmere
njagala ggenda Kampala njagala kugenda Kampala
njagala ssoma kitabo njagala kusoma kitabo
njagala yiga njagala kuyiga
2. Enjogera enkyamu Enjogera entuufu
nze ali mu kiyungu nze ndi mu kiyungu
nze eyabadde avuga nze nabadde nvuga
nze amwagala nze mmwagala
nze ayimba nze nnyimba
ffe abayimba ffe tuyimba
ffe abaasinze ffe twasinze
si ffe abasokoolamu ebintu si ffe tusokoolamu ebintu
ggwe eyatutte ensimbi zange ggwe watutte ensimbi zange
ggwe nze ayagala ggwe njagala
mmwe abaleese emiti mmwe muleese emiti
ye eyaleese emiti ye yaleese emiti
be abaleese emiti be baleese emiti
3. Enjogera enkyamu Enjogera entuufu
ndi mu kugenda Kampala nnenda Kampala
tuli mu kusoma bitabo tusoma bitabo
bali mu kutuula batudde
tuli mu kuzuukuka tuzuukuse
abo abali mu kubba ebikajjo byange abo ababba ebikajjo byange
ensigo eziri mu kutundibwa mbi ensigo ezitundibwa mbi
4. Enjogera enkyamu Enjogera entuufu
waliwo kye sitategedde waliwo kye sitegedde
5. Enjogera enkyamu Enjogera entuufu
miriyooni kakadde
biriyooni kawumbi
katabalika (tuliriyooni) kasedde
katabalika (tuliriyooni olukumi) kafukunya
6. Enjogera enkyamu enjogera entuufu
ensongalwaki nzize ekindeese, ensonga endeese oba kyenvudde nzija
mmanyisa olunaku ddi lw'olijja mmanyisa olunaku lw'olijja
mmanyisa ekifo wa gy'ogenda mmanyisa ekifo gy'ogenda
mmanyisa omuntu ani gw'oyagala mmanyisa omuntu gw'oyagala
mmanyisa ensonga ki ekuleese mmanyisa ensonga ekuleese
mmanyisa langi ki gy'oyagala mmanyisa erangi gy'oyagala
yiga engeri ki ey'okulima katunguluccumu yiga ennnima ya katunguluccumu
simanyikiki ekinaabaawo simanyi kinaabaawo
omuwendo gw'ente mmeka eziriwo omuwendo gw'ente eziriwo
7. Enjogera enkyamu Enjogera entuufu
mukwano wange mukwano gwange
mikwano bange mikwano gyange
mukwano wo mukwano gwo
mikwano bo mikwano gyo
bakwano bange mikwano gyange
bakwano bo mikwano gyo
bakwano bammwe mikwano gyammwe
bakwano baabwe mikwano gyabwe
mikwano bammwe mikwano gyammwe
mikwano be mikwano gye
abennanda bange abooluganda
abennanda baffe abooluganda
abennanda bammwe abennanda zammwe
abennanda baabwe abennanda zaabwe
8. Enjogera enkyamu Enjogera entuufu
maama wange maama, nnyabo oba mmange
maama waffe nnyaffe
taata wange taata oba kitange
taata waffe taata oba kitaffe
ssenga wange ssenga oba ssennange
bassenga baffe bassenga oba bassengaffe
kojja wange kojja oba kojjange
jjajja wange jjajja oba jjajjange
jjajja waffe jjajjaffe
mwannyina wange mwannyinaze
mwannyina waffe mwannyinaffe
mwannyina wo mwannyoko
mwannyina wammwe mwannyinammwe
mwannyina waabwe mwannyinaabwe
bba wange baze
bbaawo balo
bbaawe bba
babba baabwe babbaabwe
9. Enjogera enkyamu Enjogera entuufu
Mwami Ssaalongo Ssaalongo
Mukyala Nnaalongo Nnaalongo
Mwami Mulangira Mulangira
bampita Nsereko nze Nsereko
10.Enjogera enkyamu Enjogera entuufu
zibbanka bbanka
zibbaasi ssatu bbaasi ssatu
ziroole loole
zikampuni kampuni oba amakampuni
zimmotoka mmotoka
zibulangiti bulangiti
zidisitulikitisi zonna disitulikiti zonna
ziyunivaasite zaffe yunivaasite zaffe
zikkomitiizi obukiiko
ziwoofiisi ofiisi
11.Enjogera enkyamu Enjogera entuufu
yagenze Mulago okubeera nga ajjanjabwa yagenze Mulago kujjanjabwa
bazze babeere nga bayiga Oluganda bazze kuyiga Luganda
mujje mubeere nga mutendekebwa okuyimba mujje mutendekebwe okuyimba
bajja kubeera nga bakomawo ku ssaawa bbiri bajja kukomawo ku ssaawa bbiri
tuli mu kubeera nga tulina amafuta tulina amafuta
yasoboddde okubeera nga abeegattako yasobodde okubeegattako
yinsuwa eyamba ababa babeera bafunye ebizibu yinsuwa eyamba ababa bafunye ebizibu
yitayo osobole okubeera ng'omanya ebisingawo yitayo omanye ebisingawo
jjangu osobole okubeera nga oyiga jjangu oyige
mwebale okubeera nga mutuwuliriza mwebale kutuwuliriza
tagenda kubeera nga abeerawo tajja kubaawo
agenda kuba/kubeera nga abeerawo ajja kubeerawo
enkalala z'abalonzi tezinnaba kubeera nga zifuluma enkalala z'abalonzi tezinnafuluma
12. Enjogera enkyamu Enjogera entuufu
nnyina nnina
tuyina tulina
oyina olina
muyina mulina
bayina balina
enju eya kayina enju eya kalina
13.Enjogera enkyamu enjogera entuufu
ekizibubaakigonjodde na kulonda (vote) ekizibu baakigonjodde na kukuba kalulu
omubaka oyo tayogera, alonda bulonzi omubaka oyo tayogera, akuba bukubi kalulu
ggwe ojja okusisinkana ebisale by'obwetissi ggwe ojja okusasula ebisale by'obwetissi
batunda kamukamu n'okusuubuza batunda lejjalejja ne kolijja
atwaliddwamu kkooti avunaanyizibwe atwaliddwa mu kkooti avunaanibwe
omuwababi omuwaabi
omuwaabirwa omuwawaabirwa
ssaabawababi wa gavumenti ssaabawaabi wa gavumenti
abalamuzi b'omupiira ddiifiri, abafuuyi, oba abasazi
14. Kompyuta
Ekigambo "kompyuta" kyagandawazibwa kuva mu kigambo ky'Olungereza "computer."Kyokka aboogezi b'Oluganda abamu bakiyita ekyuma kikalimagezi, nga balowooza nti olwo bazimba Luganda. N'obuwombeefu, nze ndaba nti bakyamu. Ekyuma obuuma tekisobola kuba na magezi, kubanga tekirowooza era tekiyiiya. Omuntu eyakiyiiya awamu n'oyo ayiiya pulogulaamu z'akiteekamu be basaanye okuyitibwa "bakalimagezi." Ekyuma kikola bukozi ekyo nnannyinikyoky'akiragira okukola,okusinziira ku pulogulaamu gy'akiteekamu. Kyova owulira enjogera eno nti "gasiya ayingira, ye gasiya afuluma."Tewali kuwannaanya nga kompyuta kyuma kya mugaso nnyo. Ebintu ebimu omuntu by'akola nga yeeyambisa kompyuta, ddala byewuunyisa: gamba nga okuddaabiriza ekizungirizi nga kiri ewala eyo mu bwengula.Yii, wamma omuntu Katonda yamuwa amagezi!Nolwekyo nkubira nga nnamba nti ekyuma kino okukiyita kompyuta kimala. Kyangu okwatula mu Luganda; era kyangu okuwandiika.Kye kimu ku bigambo ebigwira, gamba nga "blanket" (bulangiti )ne "bus" (bbaasi) ebituufu okugandawaza.
15. Ekigambo "nkomeredde"
Mu ggulaama y'Oluganda, ekigambo "nkomeredde" kyandibadde nnakongezakikolwa.Kitegeeza nkalakkalira oba lubeerera oba kiseera kyonna. Labira ku lugero lw'Abaganda luno nti:
"Nkomeredde, nga Lubaale wa Nabuzaana."
Anti Lubaale Nabuzaana bwe yatembanga omuntu ku mutwe nga tamuvaako.Kino abakyala Abaganda baakiyaayaaniranga nnyo, kibasobozesenga okwekuukuulubyanga mu bisaakaate by'abaami ekiseera kyonna nga bwe baagala.Eby'embi, Nabuzaana teyabakwatanga. Ku kino kwe kwava olugero olulala nti:
"Ky'oyagala tekijja gy'oli, Nabuzaana akwata Banyoro."
Ekyokulabirako ekirala eky'enkozesa y'ekigambo kino entuufu yiino: Michael B, Nsimbi mu kitabo kye Olulimi Oluganda(1950), bwe yali annyonnyola amakulu g'enjogera "nnaasula bbiri Kkungu Buyoozi" yawandiika n'agamba bw'ati:
"Ebigambo ebyo bigambibwa omuntu agenderera okumala ennaku entono mu kifo, [kyokka] n'akirwamu oba n'akituuliramu ddala enkomeredde."
Amakulu gano era gakakasibwa ne John D. Murphy (nga ayambibwako Fr. Clement Kiggundu, Rmigius Kintu, Rebacca Kiziri, Younus Mpagi, Harriet R. Mukasa ne Br. Tarcisius Nsobya) mu Luganda- English Dictionary (1972). Ekigambo bakikyusa mu Lungereza nga eternal oba perpetual.Ekyokulabirako, essanyu ery'enkomeredde.
Ebyembi, abantu bangi mu nsangi zino, naddala bannamawulire, ekigambo "nkomeredde" bakikozesa nga nnakongezalinnya etegeeza eky'enkomerero oba eky'oku ntikko.Ekyokulabirako:Bukedde owa 27 Novemba 2012 yawandiika nti:
"Ebbago [ku mafuta] singa liyisibwa nga bwe liri mu kaseera kano libeera liwa minisita obuyinza obw'enkomeredde okuwa kkampuni z'amafuta olukusa..."
Obubaka Bukedde bwe yali ayagala abasomi be bafune bwandiwandiikiddwa bwe buti:
"Ebbago[ku mafuta] singa liyisibwa nga bwe liri mu kaseera kano,lijjakuwa minisita obuyinza obw'enkomerero oba obw'oku ntikko oba obutakubwako mukono okuwa kkampuni z'amafuta olusa ..."
Ekyokulabirako ekirala kisangibwa mu kitabo kya Charles Peter Mayiga, Buganda ku Ntikko (2013):
"Embuga z'abakulu b'ebika zaali tezikyalina buyinza bwa nkomeredde mu kulamula abazzukulu."
Empandiika entuufu yandibadde bw'eti:
"Embuga z'abakulu b'ebika zaali tezikyalina buyinza bwa nkomerero oba obw'oku ntikkoobaobutakubwako mukonomu kulamula abazzukulu."
Ka nsuubire nti okutangaaza kuno kunaasobozesa aboogezi n'abawandiisi b'Oluganda okukozesa ekigambo kino mu ngeri entuufu.
16. Ekigambo "kawaayiro" n'ebigambo ebirala ebyekuusa ku mateeka
Aboogezi abamu bwe baba bajuliza Ssemateeka n'amateeka amalala batera nnyo okukozesa ekigambo "kawaayiro."Mu kulaba kwange, ekigambo ekyo bakikozesa mu bukyamu.Bwe kiba kikozesebbwa mu makulu g'akyo amatuufu, ekigambo "kawaayiro" kitegeeza ekitundu ekiwaayire, ekiyunge oba ekikookere ku nkomerero y'etteeka.Anti "okuwaayira" kitegeeza kuyunga oba kukookera. Ebiseera ebisinga obungi ekigambo ekituufu aboogezi abo kye baba bategeeza ye "nnyingo" ("article mu Ssemateeka)oba "katundu"("section"mu tteeka eddala).
Enjogera entuufu ey'ebigambo ebitera okujulizibwa mu mboozi ezeekuusa ku mateeka ne ku gavumenti yandibadde bw'eti:
Constitution - Ssemateeka oba Konsitityusoni;
Act oba statute - tteeka (gamba Penal Code Act - Etteeka ly'Ebibonerezo);
byelaws, regulations, oba rules - buteeka;
chapter - ssuula;
article - nnyingo;
section - katundu;
subsection- katundu ka katundu;
paragraph- palagulaafu;
schedule - sedule;
annex oba appendix - kawaayiro;
proviso - oba conditionkakwakkulizo;
provision - katundu konna mu tteeka;
Supreme Court- Kkooti y'oku Ntikko;
Constitutional Court - Kkooti Etaputa Ssemateeka oba Kkooti ya Ssemateeka
Court of Appeal - Kkooti Ejulirwamu;
High Court - Kkooti Enkulu;
Magistrate's Court - Kkooti Ento;
International Court of Justice - Kkooti y'Ensi Yonna;
International Criminal Court - Kooti y'Ebibonerezo ey'Ensi Yonna;
summons- semaanisi
bail- kweyimirirwa
warrant of arrest - waalanta.
exhibit - kizibiti
federal - federo;
federetion - federesoni;
unitary - kipooli;
kingdom - bwakabaka;
republic - kyetwala;
central government - gavumenti eya wakati;
local government - gavumenti ez'ebitundu.
17. Okujoboja
Okujobojagwe muze gw'okwogera Oluganda nga otabiikirizaamu ennimi endala.Omuze guno gusinga kuba mu abo abeeyita abayigirize oba abasomyeko ku nnimi engwira, naddala Olungereza.Kino tukiwulira lunye ku mikutu gya leediyo ne ttivvi.Enjogera eno ewaawaaza nnyo amatu.N'okutamya etamya nnyo ebiba byogerwa, kubanga birumira, wozzi nga ettaka mu nswa.Kiweebuula era ne kijungulula olulimi Oluganda.Abatabiikiriza Olungereza mu Luganda bakikola lwa nsonga nnyingi. Ezimu ku zo ze zino: kulaga nga bwe bamanyi ku Lungereza;buteekakasa ku bye baba boogera; butasooka kufumiitiriza na kusengeka nsonga ze baba bagenda okwogerako;okulowooza nti Oluganda lwa wansi,lwavu mu bigambo era mbu lwo lwokka terumala kwogererwamu birowoozo bya magezi. Naye ndowooza ensonga esinga okuvaako okujoboja kya Baganda butaba bannyikivu mu lulimi lwabwe oluzaaliranwa, butafaayo kulukaza, butamanya bukulu bwalwo, bulagajjavu na buteefuga. Nkakasa nti singa tussaayo omwoyo,ne tumalirira era ne twekakaba, tusobola okunyumya emboozi empanvu nga tetutabiikirizzaamu Lungereza.
Ku nsonga eno neekola nnyo bannabyabufuzi n'abakungu ba gavumenti abalala abatali bamu abatali Baganda, be ntera okuwulira ku mikutu gya leediyo ne ttivvi, abafuba ennyo okwogera Oluganda nga tebalutabiseemu nnimi ndala. Emboozi zaabwe ziba mpoomu, teziwaawaaza matu, era nga nnyanguokutegeera.Abakulu abo bawa olulimi lwaffe ekitiibwa.Siraba kirobera bannaabwe Abaganda, bannannyini lulimi,nabo okwekakaba ne boogera Oluganda olusengejje nga bo.Wano era sirema buteebaza abateesiteesi era abakubiriza ba pulogulaamu ku leediyo ne ttivvi ezimu abafuba okuwabula abagenyi baabwe abazoogereramu okwekomako bwe baba batandiikiriza okujoboja.Bannange, temuggyanga okwo.
18. Oluganda lusobola okwetengerera
Aboogezi bangi batera okuwagika ebigambo by'Olungereza ku by'Oluganda.Ebyokulabirako bye nawulira ku leediyo ezimu:
(i) Enkunnaana z'ensiisira, ziyite zicampmeetings, zaawedde bulungi.
(ii) Buli ntebe yagula ddola za Amerika enkumi ttaano, five thousand United States dollars.
(iii) Olukusense, Abazungu lwe bayita measles, lukyase nnyo mu nsangi zino.
(iv) Enswaswa, Abazungu gye bayita monitor lizard, ewangaala emyaka munaana.
(v) Basabye gavumenti esseewo akakiiko akabuuliriza, oba mu lufuutifuuti, commission of inquiry, keekenneenye ensonga eno.
Naye ddala muganyulo ki oguli mu kuwagika ebigambo by'Oluzungu ebyo ku by'Oluganda mu sentensi zino?Tewali.Omuze gw'okuwagika ebigambo ebyo ku Luganda gufeebya n'okukonzibya ne gukonzibya Oluganda; teguluganya kusajjakulana kwetengerera lwokka. Gwoleka buteekakasa nakwesibira mu buddu bwa birowoozo obw'enkomeredde obutuwalula okulabira buli kantu okuyita mu ndabiso z'Abazungu. Okuwagika ebigambo ebigwira okw'engeri eno kusaanye kukome, okuggyako mpozzi ngaomwogezi ajuliza bigambo bya saayansi ebitannayingira na kugundiirira mu Luganda.
19. Omulanga
Emyaka nga 65 egiyiseewo M.B. Nsimbi yayolekanga olulimi Oluganda bwe lwali lugenda lubuutikirwa n'okufeebezebwa ennimi endala ezaali zoogerwa mu Bugannda mu kiseera ekyo.Yalagula nti "emyaka ng'ataano okugenda okuyitawo, waliba tewakyali Baganda aboogera Oluganda lwennyini." Yawanjaga n'agamba nti:
"Kino kye kiseeraeky'okuziyiza akabi akasemberedde olulimi Oluganda.Omulimu gw'okuziyiza akabi ako gwa Baganda bennyini. Enjogera y'olulimi Oluganda entuufu, Abaganda tebeetaaga kugiyigirizibwa bantu ba mawanga malala, kuba yo bagiyonka mu mabeere."
Kirabika nga jjajjaffe oyo bye yalagula bigenda bituukirira.Okulaajana kweAbaganda tukusudde muguluka.Anti buli lukya enjogera y'Oluganda egenda yeeyongera kudobonkana.Wulira Pawulo Kafeero bw'awanjaga mu luyimba lwe, Olulimi Lwange, nti:
"Nvuga livansi, oba nnenda mu maaso?
Olulimi lwange okudobonkananga luti.
Lwonna ne lufuuka ekitakyasanyusa.
Ffe kennyini nga tulufudde ekidiba omuwugwa"!
Kitalo! Kale nno nange nkuba omulanga eri abazadde mu maka, abasomesa mu masomero, bakabona mu masinzizo, n'abakulembeze ab'emitendera gyonna egy'enjawulo,babe basaale mu kutaasa Oluganda.Basaanye babe kyakulabirako ekirungi mu njogera y'Oluganda entuufu, era eruweesa ekitiibwa.Bwe bataakikole, Oluganda lusaanawo.Ate nga olulimi lye ggwanga.N'ekirala, nkizudde nga emikutu gya leediyo ne ttivvi nagyo gikola kinene mu kuyigiriza oba mu kuwabya abawuliriza baagyo ku njogera y'Oluganda.Noolwekyo, nsaba abateesiteesi ba pulogulaamu ku mikutu egyo bassennyo omulaka ku njogera y'Oluganda entuufu era ey'omutindo. Aboogezi be bayita okwetaba mu pulogulaamu zaabwe nabo basaanye babalabulirengawo bajje nga beetegese okwogera olulimi ku mutindo ogusaanidde, nga tebajoboja oba okuwagika ebigambo ebigwira ku Luganda ebitasaanira. Wano nno neebaza nnyo emikutu gya leediyo ezimu egifuba okuwabula aboogezi baazo ababa basobezza mu njogera y'Oluganda. Tebaggyanga okwo.Abawuliriza leediyo ya BBC eya Bungereza tebalema kutendereza mutindoogwa wagguluolulimi Olungereza gye lwogerwamu.Ka naffe twekakabe, twekembe, twejuubetutaase era tutumbuleomutindo gw'enjogera y'olulimi lwaboffe Oluganda.
© 2014 Dan D. Ntanda Nsereko


text:
Sing Along Lyrics
Bwanamunigina
by Fattie Kris
View Fattie Kris's Profile Download the MP3
Bwanamunigina - Fattie Chris Eh Eh Uganda Mi Come From Andre On The Beat Lyrics by mp3jaja Mbela bwomu Bwanamunigina Nsula bw\'omu Bwanamunigina Ndya bw\'omu Bwanamunigina Na Na Na Nkwatcha bw\'omu Bwanamunigina Njinywa bw\'omu Bwanamunigina Mbela bw\'omu eno Bwanamunigina Na Na Na Ahh Nze mbela bwomu Ela nyumilwa omu Nze nsanyuka omu Ela nze nvimba bw\'omu Binuma bwomu Ela mbisortinga bw\'omu Nebinkuuba bw\'omu Ela bintagaza omu Nze, Obwomu bunyumila Sagala ba deemu Kuntagaza Nze, Ba deemu Munsobela Ogata owembaliga N\'enkoboogo Bwai, Buli kimu Nchikola my way Mi Living My Life In a Jah Jahz way Nze, Anzalawa Nkuba Ku Mutwe A dis ah dancehall To Me love in a way Mbela bw\'omu Bwanamunigina Nsula bw\'omu Bwanamunigina Ndya bwomu Bwanamunigina Na Na Na Nkwatcha bw\'omu Bwanamunigina Njinywa bw\'omu Bwanamunigina Mbela bw\'omu eno Bwanamunigina Na Na Na Ahh Obwomu bunyuma Munyumba nsula bw\'omu Obwomu bunyuma Mubulili nebaaka omu Obwomu bunyuma Nga nkoko njilya bwo\'mu Kachibe kyenyanja Nchilya bw\'omu Mbela bw\'omu Banzala bw\'omu Nkwagala omu Mpomelwa omu Nkwacha bw\'omu Nkusonyiwa omu Wandeka bw\'omu Ela nsigala bw\'omu Bwai, Buli kimu Nchikola my way Mi Living My Life In a Jah Jahz way Nze, Anzalawa Nkuba Ku Mutwe A dis ah dancehall To Me love in a way Mbela bw\'omu Bwanamunigina Nsula bw\'omu Bwanamunigina Ndya bwomu Bwanamunigina Na Na Na Nkwatcha bw\'omu Bwanamunigina Njinywa bw\'omu Bwanamunigina Mbela bw\'omu eno Bwanamunigina Na Na Na Ahh A bad man ah chat de mi know what fi say Bwai Fattie Chris Andre we ah burn You know tell dem say Bad Attitude Ah mi burn dem fire Dem mi know watagwan Everytime me dea Fi di gal de mi pillar Bwai Fattie Chris Ah you know say mi badder Bad man iz time Mi a born man ah chun Mi ah know say We are bun dem Firrreeee Bwai, Buli kimu Nchikola my way Mi Living My Life In a Jah Jahz way Nze, Anzalawa Nkuba Ku Mutwe A dis ah dancehall To Me love in a way Mbela bw\'omu Bwanamunigina Nsula bw\'omu Bwanamunigina Ndya bwomu Bwanamunigina Na Na Na Nkwatcha bw\'omu Bwanamunigina Njinywa bw\'omu Bwanamunigina Mbela bw\'omu eno Bwanamunigina Na Na Na Ahh Eh Eh Uganda Mi Come From Eh Eh Fi Di Gal De Eh Eh Mi ah tell dem say Eh Eh Boom Bark


text:
Saturday, April 13th, 2019
Nga 13 April 1955, Omuzaana Sarah Nalule Kisosonkole, yazaala omulangira Ronald Mutebi mu ddwaliro e Mulago. Leero lwegiweze emyaka 64 bukyanga Kabaka wa Buganda, Muwenda Mutebi II, azaalibwa. Abakungu be Mengo bategese omukolo ogw’okujjukira n’okujaguza ku lunaku Kabaka lweyazaalibwa, nga gwa kubeea ku ssomero eriyitibwa Ndejje Secondary School, e Ndejje mu Bulemeezi. Biki ebikulu ku bulamu
Tuesday, April 2nd, 2019
Nga 31 March 2019, Omulangira Richard Ssemakookiro, yeetaba ku mukolo gwa baana be ssomero lya Outspan Primary School Namulonge, mu Ggombolola ye Busukuma, Kyaddondo. Ssemakookiro e Namulonge yagendayo mu kiti kya mugenyi omukulu ow’omukolo ogwo, era guno...
Monday, April 1st, 2019
Nga 30 March 2019, omwana w’omumbejja Sewava Serubiri Walungama, yeyali omugenyi omukulu ku mukolo gw’okukyuusa obukulembeze bw’ekibiina kya Baganda Nkobazambogo Students Association (BANKOSA) mu Bbaale Secondary School, Kira mu Kyaddondo. Marvin Mulumba, ye ssentebe omupya eyazze mu bigere...
Sunday, March 31st, 2019
Nga 28 March 2019, Mw. John Tamale Mirundi, omuwi wa president Museveni ow’ensonga ezitategerekeeka, yeyamye okulwaanyisa Male Mabiriizi, omusajja kagwa’ensonyi, eyavunaana Kabaka Mutebi mu kooti za Museveni, okutuusa lwanejjusa. Bino Mirundi yabyogeredde ku mukutu gwa Youtube.com oguli...
Monday, March 25th, 2019
Nga 23 March 2019, BugandaWatch yakitegeera, okuva mu nsonda emu eyesigika e Mengo, nti baminisita ba Kabaka abapya, besunga nnyo okufuna emmotoka President Museveni zeyasubiiza okubawa, mu ndagaano eyekyaama gyeyakola ne Katikkiro Mayiga, okulemesa Kabaka Mutebi okuzza Katikkiro omulala mu bigere...
Tuesday, March 19th, 2019
Nga 3 March 2019, omukulu w’ekika ky’Embogo, Omutaka Kayiira Gajuule, Fredrick Kasibante, era nga y’emukubiriza w’olukiiko lwa Bataka abakulu ab’obusolya mu Buganda, yasinziira Bushenyi mu Ankole, naddamu ekibuuzo ekigamba nti, “Omuganda y’ani?” Kayiira yayitibwa okugenda e Bushenyi...
Monday, March 18th, 2019
Nga 11 March 2019, editor@bugandawatch yafuna obubaka bwa email okuva eri abantu 3 nga basaba wabereewo okubuliriza ku kyebayise “Enteekateeka ya Museveni n’omukazi Omuyitale okuzimba eddwaliro ery’okutundiramu ensigo, emitima, n’ebitundu by’omubiri ebilara okuva mu Baganda bebasse”. BugandaWatch yasobola mangu...
Sunday, March 17th, 2019
Nga 3 March 2019, omukulu w’ekika ky’Embogo, Omutaka Kayiira Gajuule, Fredrick Kasibante, era nga y’emukubiriza w’olukiiko lwa Bataka abakulu ab’obusolya mu Buganda, yatindigga olugendo olwamutuusa ku ttabi lya Kampala International University (KIU) erye Busenyi mu Ankole. Yali...
Wednesday, March 6th, 2019
Nga 6 March 2019, BugandaWatch yafunye amawulire agongera okutangaazanti abakungu be Mengo balemwa okweddiza obutereevu ssente UNESCO zeyabawa okuzaawo enju Bujjabukula, mu masiro e Kasubi, omulimu nebaguwa munywaanyi waabwe Omusoga. Eyaliko omukungu omu e Mengo yategeezezza BugandaWatch nti, “UNESCO yateeka...
Sunday, February 24th, 2019
Nga 11 February 2019, editor@bugandawatch.com yafuna obubaka bwa Email eyaliko omutwe ogugamba nti, “Obudde bwebuziba, oluguudo oluyita mu maaso ga Masengere lufuuka mpuku ya babbi”. BugandaWatch yasitukiramu mbagirawo okubuliriza. Era, oluvannyuma lw’okwogera n’abantu abawerako mu Mengo, obujulizi...